שמעון מוזס

שמעון ולטר מוזס (9 באוקטובר 1926 – 28 באוגוסט 2021) היה רופא ישראלי, פרופסור לרפואת ילדים בבית הספר לרפואה באוניברסיטת בן-גוריון בנגב. מנהל מחלקת הילדים בבית החולים סורוקה (1966–1990) ודקאן הפקולטה לרפואה באוניברסיטת בן-גוריון בנגב (1990–1994). נוסף לכך, שימש כיושב ראש האיגוד לרפואת ילדים בישראל (1975–1978).

ביוגרפיה 
מוזס נולד וגדל בשרלוטנבורג שבברלין, בן של רופאים. אביו, ברונו, היה רופא גינקולוג ומנתח. אמו, מטילדה, שהייתה רופאה סייעה לאביו במרפאה ובמהלך הניתוחים הייתה המרדימה של החולים. אמו הייתה ספורטאית מצטיינת ועסקה בטיפוס הרים ושחייה בעונת הקיץ ובסקי בעונת החורף. עם עליית הנאצים לשלטון חיי משפחתו הוחמרו. בשנת 1935 אביו, שביצע הפלה לאישה שאינה יהודייה, נידון ל־3 שנות מאסר בכלא עם עבודת פרך, על פי חוקי נירנברג שאסרו על רופאים יהודים לטפל בחולים אריים. עם שחרורו באוקטובר 1938, עזב מוזס עם משפחתו את גרמניה. הם טסו לאמסטרדם, משם ברכבת לפריז, לצפון איטליה ולארץ ישראל בספינה דרך נמל ג'נובה. המשפחה התגוררה כחודשיים בחיפה ומספר שבועות בתל אביב ולבסוף השתקעה בירושלים. בשנת 1943 סיים את לימודיו בתיכון בית הכרם והתגייס לבריגדה היהודית במלחמת העולם השנייה.

לאחר המלחמה החל מוזס ללמוד באוניברסיטה העברית בירושלים מדעי הטבע והמשיך בלימודי רפואה באוניברסיטת ליידן שבהולנד ולאחר כשנה הפסיק את לימודיו והתגייס למלחמת השחרור. בשנת 1949 נמנה עם המחזור הראשון לרפואה באוניברסיטה העברית בירושלים בהדסה.

מוזס למד רפואה באוניברסיטה העברית בירושלים ועבד בתחילת דרכו כרופא בטבריה, בבית חולים העמק בעפולה, חיפה ובית חולים קפלן.

בסוף שנות ה-50 ניהל את כל טיפות החלב של שירותי בריאות כללית בישראל.

בשנת 1966 עבר מוזס עם משפחתו לבאר שבע לנהל את מחלקת הילדים ב' בבית החולים סורוקה.

במלחמת ששת הימים ניהל מוזס את חדר המיון של בית חולים סורוקה.

בשנים 1975–1978 כיהן מוזס כיושב ראש האיגוד לרפואת ילדים בישראל.

נפטר ב-28 באוגוסט 2021.

עיריית תל אביב קראה רחוב על שמו באזור שדרות ההשכלה.

משפחתו 
בנו יורם מוזס הוא פרופסור למדעי המחשב בטכניון.

לקריאה נוספת 
 My LIfe - שמעון ולטר מוזס, הוצאה עצמית

קישורים חיצוניים 
 פרופ' שמעון מוזס, באתר אוניברסיטת בן-גוריון בנגב, הפקולטה למדעי הבריאות

הערות שוליים

רופאי ילדים ישראלים
סגל אוניברסיטת בן-גוריון בנגב: מדעי הבריאות
רופאי שירותי בריאות כללית
סגל מרכז רפואי העמק
סגל המרכז הרפואי האוניברסיטאי סורוקה
ישראלים ילידי גרמניה
אנשי העלייה החמישית
לוחמי הבריגדה היהודית
בוגרי התיכון ליד האוניברסיטה
בעלי תואר דוקטור לרפואה מהאוניברסיטה העברית בירושלים
ישראלים שנולדו ב-1926
ישראלים שנפטרו ב-2021